**מועצה מקומית נחף**

**בקשה לקבלת הצעות לתפקיד יועץ משפטי חיצוני למועצה מקומית נחף**

המועצה המקומית נחף מזמינה בזאת מועמדים מתאימים להגיש מועמדות לוועדה המקצועית (להלן: "**הוועדה המקצועית**") , המוקמת מכוח חוזר מנכ"ל משרד הפנים מס' 2/2014 (להלן: "**החוזר**").

1. **הגדרת התפקיד:** ייעוץ משפטי שוטף (בכתב ובע"פ) המוענק למועצת המועצה המקומית ולוועדותיה, לראש המועצה ולסגן ראש המועצה שלו הואצלו סמכויות לפי סעיף 17 לחוק הרשויות המקומיות (בחירת ראש הרשות וסגניו וכהונתם), תשל"ה-1975, ולעובדי המועצה בכל עניין הדרוש למילוי תפקידי המועצה המקומית לפי כל דין וכן מתן חוות דעת לפי פניית חבר המועצה אם נוכח שהדבר דרוש למילוי תפקיד הרשות, לרבות ייצוג המועצה המקומית בכל ההליכים האזרחיים והמנהליים בפני בתי המשפט, ועדות תכנון וכל גורם נוסף. יובהר, היועץ המשפטי אינו עוסק בענייני גביה משפטית בעבור המועצה המקומית.
2. **היקף העבודה המשוער:** היקף העבודה המשוער של יועץ משפטי עומד על כ-21.5 שעות בשבוע בממוצע ( כ- 50% ממשרה תקנית רגילה) ובכלל זה ייצוג המועצה המקומית בכל ההליכים האזרחיים והמנהליים בפני בתי המשפט, ועדות תכנון וכל גורם נוסף, השתתפות בישיבות המועצה המקומית וועדותיה, ככל שיידרש, ונוכחות במשרדי המועצה לפחות יום בשבוע לצורך עבודה שוטפת.
3. **תנאי כשירות:** עורך דין בעל ניסיון מעשי מוכח בעריכת דין שלא יפחת מחמש שנים והוא בעל בקיאות וניסיון מוכח באחד או יותר מתחומי פעילותה העיקריים של רשות מקומית או בתחום המשפט הציבורי. ניסיון בגבייה לא ייחשב כניסיון העונה על הנדרש. היועץ המשפטי לא יעסוק בגבייה. תינתן עדיפות למועמדים שיש להם ניסיון בייעוץ משפטי לרשויות מקומיות או לגופים ציבוריים, וזאת בהתייחס לאופי העבודה המשפטית הנדרשת מיועץ משפטי ברשות מקומית.
4. **שכר הטרחה:** שכר הטרחה הכולל לחודש ("ריטיינר") שמציעה הרשות המקומית הוא **22,000 ₪ (במילים: עשרים ושתיים אלף ש"ח)** בתוספת מע"מ כחוק. שכר הטרחה לא ייגזר מהתוצאה של סיום ההליך או העבודה המשפטית. שכר הטרחה לא ישולם על ידי צדדים שלישיים.המועמדים רשאים להציע הנחה עד 20%. הצעת הנחה מעל ל- 20% תביא לפסילת ההצעה על הסף. המשקל שיוענק להצעת שכר הטרחה הינו 20% במסגרת שקלול הפרמטרים השונים (שיקולי מחיר). לנתוני המועמד ולהתרשמות הוועדה מהמועמד יוענק משקל של 80% במסגרת הפרמטרים השונים (שיקולי איכות).
5. הודעה זו כפופה, בשינויים המחויבים מהאמור בה, להוראות חוק הרשויות המקומיות (ייעוץ משפטי), התשל"ו-1975 ולהוראות נוהל מינוי יועץ משפטי חיצוני קבוע לרשות מקומית שפורסם בחוזר מנכ"ל משרד הפנים 2/2014 ביום 25.2.2014 המהווים חלק בלתי נפרד מפרסום זה (חוזר המנכ"ל מפורסם באתר האינטרנט של משרד הפנים).
6. הוועדה המקצועית תפעל בשים לב לאמור בסעיף 10 לחוזר המנכ"ל ותיתן את הדעת, בין היתר, לכישוריהם של המועמדים, ניסיונם בעבודה משפטית ובפרט בייעוץ משפטי לרשויות מקומיות או לגופים ציבוריים, וזאת בהתייחס לאופי העבודה המשפטית הנדרשת מיועץ משפטי ברשות מקומית.
7. הזוכה יחתום על הסכם העסקה שימצא במשרדי המועצה המקומית. תנאי ההסכם יהוו חלק בלתי נפרד מתנאי ההתקשרות בין היועץ המשפטי והמועצה המקומית. ההסכם יכלול, בין השאר, את הנושאים המפורטים בסעיף 14 לנוהל מינוי יועץ משפטי חיצוני.
8. ההצעה תוגש באמצעות מילוי שאלון שיתקבל ממזכיר המועצה, שאליו יצורפו קורות חיים, וכן תעודות ואישורים להוכחת עמידת המועמד בתנאי הכשירות כאמור לעיל.
9. את ההצעה יש להגיש **במעטפה סגורה** במסירה אישית ללשכת ראש המועצה המקומית או למזכיר המועצה **לא יאוחר מיום חמישי 14.01.2016 בשעה 12:00**. הצעה שתתקבל לאחר המועד הנ"ל לא תובא לדיון, כמו כן, הצעה שתתקבל בפקס או בדואר המועצה לא תתייחס אליה ולא תובא לדיון בפני הועדה המקצועית.

**רו"ח עומר אסמאעיל**

**ראש המועצה המקומית נחף**